**Udtagelseskriterier for indendørs EM 2022**

Alle danske recurve og compound skytter har mulighed for at deltage i inde EM 2022 (14-19. februar 2022, Slovenien), uanset om man er, eller tidligere har været på et bruttolandshold.

Udtagelsesproceduren starter den 30. oktober 2021.

Senest den 24. oktober 2021 skal de skytter, der ønsker at skyde om udtagelse, melde dette på mail til Holdleder Klaus Lykkebæk på hans mail: **lykkebaek@live.dk** Her skal også angives, om der skydes efter en plads som senior eller junior.

*Går man efter en seniorplads, skal man også stille op i seniorrækkerne til stævnerne frem mod udtagelsen.*

Denne tilkendegivelse er bindende hvad angår klasse og efter 1. januar 2022 er den også bindende hvad angår deltagelse hvis skytten udtages, hvilket betyder at skytter der ikke har trukket sig inden 1. jan. 2022 skal betale evt. udgifter som Forbundet har haft for den enkelte skytte der bliver udtaget.

Umiddelbart efter den 24. oktober 2021 bliver det oplyst, hvem der går efter EM-pladserne.

Danmark kan stille med tre skytter i hver klasse, men for at komme i betragtning skal nedenstående opfyldes:

* Skytternes 3 bedste resultater fra stævner i perioden 30. oktober 2021 til og med den 9. januar 2022 vil danne grundlag for udtagelsen. Resultaterne skal være skudt ved stævner godkendt til WA-rekorder eller stævner, der på forhånd er godkendt af Bueskydning Danmark.
* Hvis resultatet er skudt udenlands, skal skytten selv meddele dette til holdleder Klaus Lykkebæk på hans **lykkebaek@live.dk**, samt eftersende en resultatliste.
* I tilfælde af pointlighed i en klasse, hvor mere end 3 har kvalificeret sig, vil skytten med den højeste score for 2, 3 stævner osv. blive udtaget. Her ses på danske stævner og World Series.
* For at en skytte kan udtages, skal skytten skyde mindst tre stævner og der skal opnås enten A-kravet (skudt 1 gang) eller B-krav (skudt 2 gange) senest 31. januar 2021.

**Compound: A-krav (1x) B-krav (2x)**

Herre: 590 point 585 point

Dame: 582 point 576 point

Herre Junior: 583 point 577 point

Dame Junior: 576 point 566 point

**Recurve: A-krav (1x) B-krav (2x)**

Herre: 580 point 572 point

Dame: 575 point 569 point

Herre Junior: 579 point 573 point

Dame Junior: 570 point 557 point

Det understreges, at bliver man udtaget til EM indendørs, bliver man ikke automatisk optaget på et fremtidigt landshold.

Udtagelsen vil blive offentliggjort umiddelbart efter den 9. januar 2022 på baggrund af de points, der er observeret/indberettet i kvalifikationsperioden.

**Inde EM 2021**

Inde EM afvikles i Slovenien i byen Koper som ligger ved det vestlige kyst. Stævnet afvikles i perioden 14-19. februar 2022, og det forventes at vi planlægger en ankomst 2 dage inden stævnestart. Der er endnu ikke kommet mere info ud omkring EM 2022.

**Økonomi**
Et sandsynligt bud på en økonomisk ramme for en selvbetaler er ca. 12.000 kr.

Bueskydning Danmark forventer at støtte enkelte skytter økonomisk. Denne støtte er dog afhængig af endeligt budget 2022, som endnu ikke er på plads. Støtten vil blive meldt ud til kandidaterne primo december.